Slik «tyvtrente» Terje Sporsem før TV-seieren
«MasterChef» - hjemmeside - Jeg fikk så sterkt konkurranseinstinkt og jobbet knallhardt, forteller Sporsem til VG. Derfor smakte torsdagens seier i TV3s «MasterChef» minst like godt som alle rettene 38-åringen har tryllet fram på TV-skjermen de siste ukene. - Det var så deilig å vinne, så utrolig digg! Jeg hadde tenkt og pustet mat i mange uker, og endelig fikk jeg en forløsning. Da Eyvind Hellstrøm sa navnet mitt, fytti helsike! sier den stolte komikeren. Nå synes Sporsem det er greit å innrømme for alle hvor hardt han gikk inn for å vinne. - Jeg fikk jo en pause i TV-innspillingen fra det ble klart at jeg gikk videre til semifinalen og fram til jeg skulle i ilden igjen. Da øvde jeg hele tiden. Jeg kjenner en del kokker, så jeg oppsøkte blant annet folk fra kokkelandslaget og Kulinarisk Akademi. Jeg besøkte og fikk hjelp også fra flere sekserrestauranter. I tillegg kjørte jeg en middag for 70 personer på en restaurant i Ålesund, forklarer Sporsem og legger til: - Jeg tenkte at jeg virkelig måtte jobbe for dette.Det endelige oppgjøret sto mellom Sporsem, TV-programleder Sarah Natasha Melbye (38) og artist Carina Dahl (29). Sistnevnte røk ut først i finalen, mens Melbye var den som ga Sporsem den sterkeste konkurransen. - Jeg var overrasket over hvor flink særlig Sarah var, Carina også for så vidt. Da jeg så hva de laget, så tenkte jeg «Å, skitt». Det var lett å bli usikker på seg selv under konkurransene. I tillegg var det å lage mat under tidspress for tre av landets beste kokker, verre enn jeg noensinne kunne forestilt meg på forhånd. Men også mye gøyere, mener Sporsem. Han skryter av stemningen deltagerne imellom bak kulissene under innspillingen. - Samholdet og kosen på kveldene var fantastisk. Men på kjøkkenet ble vi alle til Heinrich Himmler. Vi levde i en slags matboble.38-åringen har vært med i både «4 stjerners Middag» på TVNorge og «Skal vi danse» på TV 2 før. Han kom på annenplass i førstnevnte og tredjeplass i «Skal vi danse». Nå har han også en førsteplass å skilte med. - «MasterChef» er det gøyeste jeg har vært med på i hele mitt liv. De andre TV-programmene kan ikke sammenligne seg med det. Spesielt stas var det å slå Gaute Grøtta Grav (35), som i likhet med ham selv kommer fra Ålesund. De to har knivet gjennom hele serien. - Det var utrolig deilig å vinne over ham. Men det var nesten like deilig å slå Guri Schanke, som slo ut meg før finalen i «Skal vi danse» i 2006. Nå fikk jeg revansj, ler komikeren. - Men hvorfor ligger det så stor prestisje i å gå til topps nettopp dette programmet? - Det er et godt spørsmål. Man vinner jo ingen penger, bare et trofé. Hver runde av «MasterChef» er det 48 kjendiser med, og Norge er et lite land. Det er selvsagt morsomt å være den av så mange som klarer det. Men når sant skal sies, så er jeg ikke så god. Jeg er ingen kokk. Men dette har vært et springbrett for meg. Jeg kommer til å bruke disse erfaringene i jobben som komiker, sier Sporsem, som har et samarbeidsprosjekt på gang om det han kaller matrettet humor med Kulinarisk Akademi.Sporsems beste minne fra innspillingen var ikke overraskende finalen og selve seiersøyeblikket. Det verste var å servere dommerne maten. Lagkonkurraansne - Det var helt forferdelig å se dem spise maten min. Så utrolig nervepirrende. Men det verste var egentlig lagkonkurransene, det å risikere å ryke ut på grunn av noe andre gjorde. Mens Sarah Natasha Melbye flere ganger tok til tårene i løpet av konkurransen, klarte Sporsem å holde gråten inne. - Jeg tror faktisk jeg sippet litt en gang, men det kom ingen ordentlige tårer. Jeg er et følelsesmenneske, men ikke som Sarah - hun gråt over en perfekt kjøttdeig, flirer Sporsem.Sporsem har fått enda mer interesse for matlaging etter «MasterChef». - Jeg får kjeft av kona for at jeg kjøper ting jeg ikke trenger, men som er gøy å ha. Ting jeg trenger til den ene retten i året. Og så har jeg kjøpt mange kokebøker, ler Sporsem, som nå synes det blir greit at hele Norge får vite at det var han som vant. - Men jeg gruer meg til én ting, og det er å få folk hjem til oss. Tidligere kunne jeg overraske dem, men nå vil de garantert forvente bra mat. Den store fordelen er at når de fire mine nekter å spise, så kan jeg overtale dem med å si at denne maten er laget av Norges nye «MasterChef»! - Hva var det første du laget etter at du kom hjem fra «MasterChef»-innspillingen i København? - En papiljott! Jeg elsker den måten å lage mat på, sier Sporsem om retten som tilberedes i papirpose. - Jeg var kjempesliten og tenkte å ta en pizza. Jeg stoppet over Grandiosaen i kjøledisken i butikken, men ombestemte meg og hentet en seifilet og masse grønnsaker i stedet. Det tok like kort tid å lage papiljotten som å steke Grandiosaen. VGs matsatsing Godt.no:Slik lager du vinnerretten som imponerte dommerneKomikeren fikk ikke selv se finalen på TV fordi han denne uken er på Comedy Festival i New York. - Men jeg regner med å få en tekstmelding fra pappa hvor det står: «I år lager du julematen!». Den er det nemlig alltid han som har laget, forteller Sporsem. - Når får vi se deg i et realityprogram nesten gang? - Jeg takker nei til alt nå. Det skal være et rimelig nytt og fett konsept for at jeg skal stille opp. Men kommer kjendis-«Norske talenter», så står jeg kanskje der og driter meg ut. Og så hadde det jo vært gøy å konkurrere mot de andre «MasterChef»-vinnerne, hinter Sporsem.Sarah Natasha Melbye var bare sjeleglad over å komme så langt som hun gjorde. Det at dommerne fant et ben i fisken, kan ha vært avgjørende. - Det var egentlig en tilfredsstillende måte jeg å gå ut. Da gikk det ikke på mine kunnskaper egentlig. Men Sporsem er en jævel på kjøkkenet, sier hun til VG. - Han trente noe voldsomt på forhånd? Gjorde du? - Haha, nei, noen valgte en litt annen forberedelsesstrategi enn andre. Det sier noe om hvor viktig det var for ham. Jeg har ikke vært sammen med kokkelandslaget og hadde heller ikke laget mat før jeg dro ned. Men jeg unner Terje det trofeet og den tittelen. Om mulig er jeg enda gladere for annenplassen enn han er for førsteplassen, sier Melbye. TV3 ser ikke på det som problematisk at noen deltagere får bedre tid til å trene på matlaging før semifinalene. - Noen får lengre tid enn andre mellom innledende runde og semifinale og har sånn sett en mulighet til å øve mer. På en annen side så har deltagerne i «MasterChef» ulike kunnskaper om matlaging fra før, så det er aldri slik at alle stiller på samme nivå, sier Linda Glomlien, informasjonskonsulent i TV3, til VG.
Komiker Terje Sporsem (38) fikk hjelp av kokkelandslaget og Kulinarisk Akademi før semifinalen i «MasterChef». Det ga full uttelling.